Nos Gérarz por la grâce de Deu, avesques d’Ostun et nos Hugues dux de Borgoigne facons savoir à touz cels qui verrunt ces présentes lettres, que cum li homme de la vile et la poosté de Beligne-sur-Osche qui sont home dou doyen et dou chapitre d’Ostun fussent tenu de rendre et de paier audit doyen et chapitre la subvention et la queste que il meissent sor aux: Ce est à savoir por l’apostoile, por le Roi, por famine, por lor clostre d’Ostun fermer ou por terre achater et totes les foiz que li doyens et li chapitres devant dit veissent, que il lor fust besoinz et proaiges et li dit home s’en tenissent por grevez. Li devant dit doyens et chapitres par le conseil de prodomes ont ces cas amesurez par l’assentement et par la volenté desdits homes en tel manière que li dit home et lor successor sunt tenu de paier de cinc ans en cinc ans toz tans mais, cent livres de tornois le jor de la Saint-Andrier audit doyen et au chapitre ou à lor commandement, en tel manière que li dit home et lor successor sunt et remanent enloié audit doyen et chapitre en jurisdictions, en seignories, en jostises, en servises, en cens, en costumes, en redevances et en condictions comme devant, exceptés les cas desus amesuréz. Et por ces lettres et por ledit amesurement, profiz ne franchise ne lor est doné fors li profit de l’amesurement des cas devant diz. Que s’il avenoit que li dit home ou lor successor ou aucuns d’aux feissent autre seignor que le doyen et le chapitre desus diz; cil qui autre seignor feroient n’en porteroient et n’auroient por raison dudit amesurement ou de ceste présente lettre franchise quelle quele fust, tant cum il seroient en autre seignorie, fors que tant cum il en avoient devant, se poient en avoient et ne se porroient aider de ces lettres ne doudit amesurement contre le doyen et le chapitre devant diz, tant cum il seroient en autre seignorie. Totes ces choses et une chascune desus dites, li diz doyens et li chapitres ont promis à tenir et à garder en bone foy li dit home por aux et por lor successors l’ont juré sor sains ewangiles et promis à tenir et à garder. Et ont volu et outroié li dit home por aux et por lor successors que se il défailloient dou paiement desdites cent livres ou de partie desdites cent livres selonc ce qui est devisé par desus, que li dit doyens et chapitres puissent gaigier lidiz homes et esploitier senz contredit. Et nos li devant diz Gérarz ou cil qui avesque seroit au tans, sumes tenu à la requete doudit doyen et chapitre de contreindre par sentence d’excommuniement lesdiz homes et lor successors à faire ledit paiement entérinement ausic cum il est devisé par desus et de tenir la sentence jusqu’à pleine satisfacion. Et nos li devant diz dux, ou cil qui dux seroit à celui tans les en contreindriens quant li diz doyens et chapitres nos en requerroient. Et por ce que ceste chose soit ferme et estable à tozjors, nos devant diz avesques et nos devant diz dux avons mis nos seaux en cestes présentes lettres par la requeste dou doyen et dou chapitre d’Ostun et des homes devant diz. Ce fust fait et doné ou mois d’avril en l’an de l’incarnation Notre Seignor mil dous cenz soxante et sis ans.